钦定古今图书集成/理学汇编/学行典/第139卷 > 王达笔畴 > 《处世》
## 钦定古今图书集成/理学汇编/学行典/第139卷 > 王达笔畴 > 《处世》

“我以厚待人，人以薄待我，匪薄也，我厚之未至也；我
以礼接人，人以虐加我，匪虐也，我礼之未至也。厚也，
礼也，自我行之；薄也，虐也，由我召之，彼何罪耶？然则
厚矣，礼矣，彼复薄虐者，乃我命也，彼何罪耶？是故不
怨天，不尤人，庶几君子乎！”　以言讥人，此学者之大
病，取祸之大端也。夫君子之存心，皆天理也。天理存
则心平而气和，心平而气和，则人有过，自能容之矣，
尚何用言讥之哉？大抵好以言讥人者，必其忮心之
重者也。惟其忮心之重也，所以见人富贵则忌之，见
人声名则疾之。忌之疾之之心，蓄之于平日，讥之激
之之言，发之于寻常也。殊不知结怨已深，构祸已稔，
身亡家破，不可已矣。是故君子贵乎养心焉。稠人广
坐之中，不可极口议论。逞己之长，非惟惹妒，抑亦伤
人。岂无有过者在其中耶？议论到彼，则彼不言而心
憾。且如对官长而言清，则不清者见怒；对朋友而言
直，则不直者见憎。彼不自责，其将谓吾有意而为之
矣。彼或有祸，我能免乎？惟有简言语，和颜色，随问即
答者庶几耳。　君子不可以己之长，露人之短。天地
闲长短不齐，物之自然也。蕞尔之躯，岂能事事而长
哉？必欲炫己之长，露人之短，则跬步而成仇矣。何也？
“讳莫讳乎己之短，乐莫乐于人之掩其短。彼既扬我
短矣，不憾者千百中一人耳。”然则言人之短者，可谓
之种。祸　人之病，在乎好谈其所长。长于功名者，动
辄夸功名；长于文章者动辄夸文章，长于游历者动
辄夸其所见山川之胜，长于刑名者动辄夸其谳狱
之情。此皆露其所长而不能养其所长者也。惟智者
不言其所长，故能保其长。　君子之处世，不可有轻
人之心，亦不可有上人之心。怀轻人之心者类乎薄挟上人之心者类乎狂。何也？贵乎平而不贵乎紊，有
轻人上人之心，则客气常在，而心无顷刻之乐矣。世
之文士，见愚人得富贵，则不惟颜色轻之，而心实轻
之，见君子得声名，则不特念虑妒之，而动静亦妒之，
是大可叹也。天之生物，物不能齐，吾当平心酬酢于
贤愚之闲可也。彼徒有轻人之心，而造物者窃笑之。
彼徒有上人之心，而学问日损之，又曷，若虚己接物
以为进德修业之基耶？　“贵人之前莫言穷，彼将谓
我求其荐矣。富人之前莫言贫，彼将谓我求其济矣。”
是以群众之中，淡然漠然，付之谨默可也。穷也贫也，
皆命也，非告人而可脱者也。或有不得于心，寄言咏
歌之闲，陶写性灵而已。